Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Adolfo Araiz Flamarique jaunak egindako galderaren erantzuna, Foru Diputazioak emana, Caparrosoko udalerrian dagoen esnetarako behi-azienden instalaziorako Valle de Odieta SCLri ingurumen-baimen integratua emateari buruzkoa. Galdera 2021eko maiatzaren 21eko 67. Nafarroako Parlamentuko Aldizkari Ofizialean argitaratu zen.

Iruñean, 2021eko ekainaren 14an

Lehendakaria: Unai Hualde Iglesias

ERANTZUNA

EH Bildu Nafarroa talde parlamentarioari atxikitako foru parlamentari Adolfo Araiz Flamarique jaunak 10-21-PES-00198 espedienteko galdera idatzia egin du Caparrosoko udalerrian dagoen esnetarako behi-azienden instalaziorako Valle de Odieta SCLri ingurumen-baimen integratua emateari buruz. Hona hemen Landa Garapeneko eta Ingurumeneko kontseilariaren erantzuna:

1.- Aurreikusita al dauka departamentuak, ingurumen-baimen integratuaren ofiziozko aldaketa dela-eta, aldaketa horretan planteatuko diren gaien ingurumen-inpaktuaren ebaluazioa ere egin dadila?

Ingurumenaren eta Uraren zuzendari nagusiaren azaroaren 11ko 2275/2009 Ebazpenaren bitartez ingurumen baimen integratua eman eta Ingurumen eraginaren adierazpena egin zen Caparrosoko udal mugapean jarriko diren esne-behien abeletxe baterako (3.450 esne-behi) eta hondakin organikoen biometanizazio planta baterako.

2013-01-18an, titularrak ingurumen-baimen integratua aldatzeko eskatu zuen, 3.450 behi-esne helduko kopurua handitu eta 7.200 behi-esne heldu eduki ahal izateko (abeltegirako 12 nabe), eta biometanizazio-plantaren funtzionamendua aldatzeko, erregimen termofiloa ezarriz.

Aldaketa hori funtsezkotzat jo zenez, abenduaren 28ko 93/2006 Foru Dekretuaren bidez onetsitako martxoaren 22ko 4/2005 Legea garatzen duen Erregelamenduaren 24. artikuluari jarraituz, beste ingurumen-baimen integratu bat behar zen instalazio osorako.

Ingurumena babesteko esku-hartzeari buruzko martxoaren 22ko 4/2005 Legea garatzen duen Erregelamenduan ezarritakoaren arabera izapidetu zen espedientea, eta ingurumen-inpaktuaren ebaluazioaren arloko jarduketak sartu ziren prozeduran.

Ingurumeneko eta Lurraldearen Antolamenduko zuzendari nagusiaren urriaren 30eko 850E/2018 Ebazpenaren bitartez, ukatu egin zen instalazioan funtsezko aldaketa egiteko ingurumen-baimen integratu berriaren eskaera.

Nafarroako Justizia Auzitegi Nagusiko Administrazioarekiko Auzien Salaren abenduaren 21eko 333/2020 epaiaren bitartez, partzialki baietsi zen Hibridación Termosolar Navarra SL eta Valle de Odieta SCL enpresen administrazioarekiko auzi-errekurtsoa, Landa Garapeneko, Ingurumeneko eta Toki Administrazioko kontseilariaren martxoaren 6ko 25E/2019 Foru Aginduaren aurka aurkeztutakoa. Foru agindu horren bidez ezetsi egin zen ingurumen-baimen integratu berria ukatzen zuen Ingurumeneko eta Lurraldearen Antolamenduko zuzendari nagusiaren urriaren 30eko 850/2018 Ebazpenaren aurka aurkeztutako gora jotzeko errekurtsoa.

Nafarroako Justizia Auzitegi Nagusiko Administrazioarekiko Auzien Salaren abenduaren 21eko 333/2020 epaiak baliogabetu egiten du Ingurumeneko eta Lurraldearen Antolamenduko zuzendari nagusiaren urriaren 30eko 850E/2018 Ebazpena, Zuzenbidearen araberakoa ez izateagatik, eta aitortu egiten du demandatzaileak daukan eskubidea, eskatu duen ingurumen-baimen integratua jasotzekoa, 2015-12-22ko aldeko ebazpen-proposamenean jasotako baldintzetan, horretan baimena emateko bete beharreko baldintzak ezartzen baitira.

Horrenbestez, Nafarroako Justizia Auzitegi Nagusiko Administrazioarekiko Auzien Salaren abenduaren 21eko 333/2020 epaia betez, Ingurumeneko zuzendari nagusiaren martxoaren 12ko 222E/2021 Ebazpenaren bitartez, ingurumen-baimen integratu berria eman zitzaion, eta horrek babesa ematen dio 2013-01-18an eskatutako instalazioaren funtsezko aldaketari, 2015eko abenduaren 22an jakinarazitako aldeko ebazpenaren proposamenean jasotako baldintzetan.

2015eko abenduaren 22an jakinarazitako aldeko ebazpenaren proposamenaren oinarri izan zen dokumentazio teknikoaren antzinatasuna eta data horretatik igaro den denbora kontuan hartuta, beharrezkotzat jo da ingurumen-baimen berrian ezarritako baldintza jakin batzuk berrikustea, garatutako jarduerak gaur egun eskuragarri dauden teknikarik onenetara egokitzeko.

Zehazki, honako hauek berrikusi nahi dira: behi-aziendaren ustiategiko hondakin-uren eta simaurren kudeaketa, digestoreen funtzionamendu-araubidea eta biometanizazio-plantan ekoitzitako biogasaren bidez elektrizitatea ekoizteko instalazioa, biometanizazio-plantan lortutako digestatoaren ezaugarriak, eta simaurra eta digestatoa ekoizteko eta kudeatzeko plana, ongarri gisa nekazaritza-erabileraren bidez balorizatzeko baldintzak ezartzen dituena.

Hala, Ekonomia Zirkularraren eta Klima Aldaketaren Zerbitzuko zuzendariaren maiatzaren 20ko 108E/2021 Ebazpenaren bidez, ingurumen-baimen integratua ofizioz aldatzeko prozedura hastea erabaki da.

Beharrezko azterketa teknikoa amaitu ondoren, instalazioen funtzionamenduak bete beharko dituen baldintza berriak zein izanen diren zehaztuko da, eta epe bana ezarriko da, bai titularrak baldintza berriak betetzeko instalazio-egokitzapenaren proiektua aurkezteko, bai egokitzapen-proiektu hori materialki gauzatu eta abian jartzeko, hurrenez hurren.

Instalazioa egokitzeko proiektuaren ezaugarriak ezagutu ondoren, ingurumen-eragina ebaluatzeko prozedura arruntaren edo sinplifikatuaren mende dagoen erabaki ahal izanen da, kasuaren arabera, Ingurumen Ebaluazioari buruzko abenduaren 9ko 21/2013 Legearen 7. artikuluan xedatutakoa aplikatuta.

2.- Zer prozedura jarraituko du departamentuak ingurumen-baimen integratuaren ofiziozko aldaketa garatzeko?

Ekonomia Zirkularraren eta Klima Aldaketaren Zerbitzuko zuzendariaren maiatzaren 20ko 108E/2021 Ebazpenaren bidez, ingurumen-baimen integratua ofizioz aldatzeko prozedura hastea erabaki da.

Ingurumen-baimen integratuan ezarritako baldintzen ofiziozko aldaketa Ingurumena Babesteko Esku-hartzeari buruzko martxoaren 22ko 4/2005 Foru Legea garatzen duen Erregelamenduaren 28. artikuluan aurreikusitako administrazio-prozeduraren arabera egiten ari da.

3.- Aurreikusita al dauka departamentuak ofiziozko aldaketa horretarako egiten den prozeduran mekanismoak ezartzea, Ingurumenean Eragina duten Jarduerak arautzen dituen abenduaren 16ko 17/2020 Foru Legeak 4. artikuluan herritarrei aitortzen dien parte-hartze publikoa bermatzeko?

Ingurumena Babesteko Esku Hartzeari buruzko martxoaren 22ko 4/2005 Foru Legea garatzen duen Erregelamenduaren 28. artikuluan araututako administrazio-prozeduraren arabera, Landa Garapeneko eta Ingurumeneko Departamentuak egokitzat jotzen badu, aldaketa-espedientea jendaurrean jarri ahal izanen da hamabost egunez, Nafarroako Aldizkari Ofizialean iragarri ondoren.

Ekonomia Zirkularraren eta Klima Aldaketaren Zerbitzuko zuzendariaren maiatzaren 20ko 108E/2021 Ebazpenak, zeinaren bidez erabaki baitzen hasiera ematea ingurumen-baimen integratua ofizioz aldatzeko prozedurari, bere azalpen-zatian aipatzen du ezen, ingurumen-baimen integratuan ezarritako baldintzak aldatzen dituen ebazpen proposamena izan ondoren, espedientea jendaurrean egonen dela hamabost egunez, Nafarroako Aldizkari Ofizialean iragarria izan ondoren.

Iruñean, 2021eko ekainaren 9an

Landa Garapeneko eta Ingurumeneko kontseilaria: Itziar Gómez López